Rasmiy Afina Suriyaga parvoz qilayotgan Rossiya samolyotlarining Gretsiya osmonidan uchib o‘tishiga ruxsat berdi. Bu haqda chorshanba, 9 sentabr kuni Rossiyaning Gretsiyadagi elchixonasi xabar qildi. “Rossiya Federatsiyasi elchixonasi matbuot xizmati Gretsiya hukumati Rossiya samolyotlarining mamlakat havo kengliklaridan uchib o‘tishiga ruxsat berganini tasdiqlaydi”, – deydi Afinadagi diplomatik vakolatxonasi vakili. U Gretsiya Tashqi ishlar vazirligi Suriya uchun ajratilgan insonparvarlik yuklari ortilgan samolyotlarning parvozi uchun ruxsat berilgani to‘g‘risidagi nota 2015 yilning 31 avgustida ro‘yxatga olinganini ma’lum qildi.